
Regulamentul concursului Ideea ta contează!

Anul european al cetăţenilor 2013 este consacrat drepturilor care decurg din statutul de cetăţean al Uniunii Europene. Pe parcursul acestui an, vor fi dezbătute drepturile cetăţenilor europeni şi se va contribui la definirea unei viziuni despre cum ar trebui să fie Uniunea Europeană în 2020


Pentru a contribui la definirea unei viziuni a Uniunii Europene în 2020, trebuie să demonstrăm o cetățenie europeană participativă. În acest sens, Centrul Europe Direct, din cadrul Bibliotecii Județene Dinicu Golescu Argeș, vă invită să participați la concursul de aplicații intitulat Ideea ta contează!. 

Tot ce trebuie să faceți este să identificați o nevoie în comunitatea argeșeană, care să își găsească rezolvarea prin intermediul unei aplicații scrise chiar de voi.

Înainte de a vă apuca de scris, trebuie să încadrați tema aplicației într-una din următoarele secțiuni:

- drepturile cetățenilor europeni;

- armonizarea vieții profesionale cu viața de familie;

- dezvoltare în context european (profesională, socială, culturală, economică, personală);

- Strategia Europa 2020.

Obiectivele concursului:

- dezvoltarea competențelor tinerilor de scriere și accesare a unor proiecte pentru comunitatea de proveniență;

- implicarea tinerilor în activităţi care să cultive deschiderea spre creativitate, descoperire şi învăţare permanentă; 

- creșterea gradului de conștientizare a tinerilor cu privire la potenţialul lor emoţional, cognitiv şi fizic;

- acumularea experienţei competitive.

Cine poate candida


Concursul se adresează tinerilor argeșeni cu vârste cuprinse între 14 - 25 ani, liceeni și studenți în diferite unități de învățământ, care doresc să fie cetățeni europeni activi şi să se implice, prin aplicarea ideii lor, în viața comunității argeşene. 

Durata concursului: mai – august 2013.

Termen limită de depunere a aplicației: 15 august 2013.

Criterii de evaluare a aplicației

1. Încadrarea aplicației într-una din cele patru secțiuni din concurs – maxim 4p.

2. Inovație și creativitate, demonstrate prin aplicația propusă – maxim 4p.

3. Coerența și claritatea planificării activităților – maxim 4p.

4. Capacitate demonstrată de a lucra în echipă și calitatea activităților de comunicare propuse – maxim 4p.

5. Orientarea către găsirea de soluții și impactul estimat al proiectului în comunitate – maxim 4p.


Aplicația va fi completată în formularul standard care poate fi găsit pe site-ul centrului Europe Direct Argeș (www.edarges.ro). Punctajul maxim total este de 20 de puncte.

Jurizarea

Va avea loc în perioada 16 august 2013 – 16 septembrie 2013, iar juriul va fi format din specialiști în accesarea și derularea unor proiecte europene.

Sunt admise aplicaţiile realizate atât în mod individual, cât și cele realizate în echipe formate din cel mult doi tineri. Se pot depune până la maxim 3 propuneri de proiecte din partea aceluiași candidat.

Formularul de înscriere și aplicația propriu-zisă se depun la sediul centrului din cadrul Bibliotecii Județene Dinicu Golescu Argeș (str. Victoriei, nr. 18, Pitești) sau online, la adresa de mail: europearges@gmail.com.

Premierea

Toți participanții vor fi recompensați cu diplome de participare și materiale promoționale din partea Centrului Europe Direct Argeș. Vor fi desemnați trei câștigători, care vor primi  produse electronice. Marele câștigător va avea ocazia să implementeze proiectul alături de echipa Centrului Europe Direct Argeș.


